Patxiren partea (astelehena, 2020-05-18) | Amnistia Ta Askatasuna\nSoumis à la lun, 18/05/2020 - 20:08\nAtzo erizain batek tentsioa, pisua eta odol lagin bat hartu zizkion. Hala ere ez zion emaitzei buruz ezer esan eta Patxik zenbakiak ikusi ezean ez du izaten emaitza jakiteko aukerarik. Gero medikuaren kontsultara bidali zuten eta bertan lehenengo eguneko medikua zegoen, irain egin ziona. Patxik atea irekitzean medikuak esan zuen: “Nik hau ez dut artatuko”. Patxik alde egin zuen. Gaur ere ez du medikuarekin egoteko aukerarik izan.\nKartzelak serum sarrera batera konektatzea eskaini dio baina Patxik uko egin dio aukera horri. Konfiantzako medikuak kartzelako medikuekin kontaktatzen saiatzen ari dira, baina orain arte ez dute erantzunik jaso.\nPatxiren bi abokatu atzo arratsaldean egon ziren berarekin, baita gaur goizean eta arratsaldean ere. Patxi ahul ikusi dute eta preso txantrearrak jakinarazi die bista enfokatzeko zailtasunak dituela, baina hala ere berean jarraituko duela.\nKartzelako Zuzendaria den Jesus Hernandezen jarrera hiltzailea eta koldarra agerian uzten duen beste datu bat honakoa da: abokatuek Zuzendariarekin biltzeko eskaera luzatu diote kartzelari, eta jaso duten erantzuna “Zuzendariak zuekin batzeko inolako intentziorik ez daukala” izan da.\nAmnistiaren Aldeko eta Errepresioaren Aurkako Mugimenduak irmoki salatu nahi du kartzelako zuzendaritzaren jarrera zitala. Ez da jarrera berria, azken urteetan Murcia II presoen suizidio eta heriotza tasa altuenetakoa erregistratzen duen espainiar Estatuko kartzeletako bat baita. Baina horretarako ezinbestekoa da medikuen jarrera, kode deontologikoari jarraitu beharrean zigorgabe sentitzen den militante faxistaren eskuliburuari jarraitzen baitiote.\nEzin aipatu gabe utzi Patxiren kasuaren aurrean alderdi politikoek mantentzen duten jarrera. PSOE, Podemos PP eta PNVren jarrera berbera da, Espainiako Gobernuan dagoena dagoela ere, eta errepresioaren errezeta aplikatzen dute guztiek. EH Bilduri dagokionez, azpimarratu beharra dugu hilzorian dagoen preso politiko baten egoera salatzeko orduan herriak egindako aldarrikapen ekintzak salatzeko baino askoz ere epelagoa izan dela. Parlamentuan eserleku bat gehiago ala gutxiago ateratzea preso politiko baten bizitza baino garrantzitsuagoa omen da. Guk herria zoriondu nahi dugu erakusten ari den konpromisoagatik.\nMaiatzaren 18an: Itziar Morenok 24 orduko baraua egin du Renneseko kartzelan.\nMaiatzaren 12tik: hiru pertsona ezkerraldean gose greban (seigarren eguna bete dute gaur).\nMaiatzaren 18tik: txandakako gose grebari ekin diote lau pertsonak Gasteizen. Lau egunetan behin, laukote berria sartuko da txanda egitera.\nBergara: 20:30ean Plazan. Kontzentrazioa.\nLizarra: 20:30ean San Juan Plaza. Kontzentrazioa.\nUgao: 20:30ean Udaletxe plazan. Kontzentrazioa.\nAsteazkenean, maiatzak 20\nEuskal Herrian, 2020ko maiatzaren 18a.


Pat Garrett - Wikipedia, entziklopedia askea.\nPatrick Floyd Jarvis "Pat" Garrett (Chambers konderria, Alabama, 1850eko ekainaren 5a - Las Cruces, Mexiko Berria, 1908ko otsailaren 29a) estatubatuar sheriff, lege-gizona, tabernari eta aduana-agentea izan zen, Billy Haurra hiltzeagatik ezaguna.\nChambers konderria (Alabama), 1850eko ekainaren 5a\nLas Cruces (Mexiko Berria), 1908ko otsailaren 29a (57 urte)\nabokatua, tabernaria eta sheriff (en)\n18 urterekin Mendebaldera joan zen. 1876an bisonte-ehiztaria zen. Garai hartan egin zuen lehen hilketa, baina ez zuten auzipetu. Gero Mexiko Berrira joan eta cowboy lana aurkitu zuen.\n1880ko azaroan Lincoln konderriko sheriff izendatu zuten eta Billy Haurraren jazarpena hasi zen. 1880ko abenduan harrapatu zuen, baina Billyk handik gutxira ihes egin zuen. Azkenean, Garrettek Billy Haurra hil zuen 1881eko uztailaren 14an, Pedro Menard "Pete" Maxwellen etxean. 1882an bere lagun Marshall Ashmun Upsunekin "The Authentic Life of Billy the Kid" liburua idatzi zuen.\n1882an Texasera joan zen, senatari aukeratzen saiatu zen eta Texas Rangers taldeko kapitaina izan zen. 1896an ureztatze negozioetan aritu ondoren, Doña Ana konderriko sheriff izendatu zuten.\n1901ean, Theodore Roosevelt presidenteak aduana-agente izendatu zuen El Pason.\n1908ko otsailaren 29an Garrett hil zuten. Jesse Wayne Brazelek hilketaren egilea zela aitortu zuen, baina absolbitu egin zuten. Hiltzailearen nortasuna ez da ezagutzen eta hainbat susmagarri proposatu dira.\nAzken aldaketa 1 martxoa 2021(e)an, 15:41(e)tan\nOrriaren azken aldaketa: 1 martxoa 2021, 15:41.


Albisteak | BBT\nFinalisten prentsaurrekoa bihar\n2012/12/10\tFinala ganean dogu daborduko eta bihar, abenduak 11, finalisten prentsaurrekoa egingo dogu Miribillako Bilbao Arenan bertan. Finalaren ganeko informazinoa emon eta txapel emoilea nor izango dan argituko dogu besteak beste. Gogoratu zapaturako sarrerak aurretiaz erosteko aukerea dozuela www.bertsosarrerak.eu webgunean. Beñat Romerok argazki lehiaketarako\n2012/11/30\tHemen Beñat Romero zornotzarrak argazki lehiaketarako bialdutako argazkiak. Gogoratu argazkien gaia “BaDaGaRa” dala eta irabazleak finalerako sarrera parea eta txapelketako USBa edo pendrive-a irabaziko dauz. www.bertsosarrerak.eu martxan barriro\n2012/11/30\tArazoak konponduta, martxan dogu barriro ere www.bertsosarrerak.eu. Gernika-Lumoko finalaurreko sarrerak bakarrik ez finaleko sarrerak ere aurretiaz erosteko aukerea dozue bertan. Azken finalaurrekoa domekan Gernika-Lumon\n2012/11/29\tBadoa apurka apurka Bizkaiko Bertsolari Txapelketa amaierara ailegetan. Bai, ganean dogu daborduko finala eta datorren domekan, abenduaren 2an, jakingo dogu zein zortzi bertsolarik abestuko daben Miribillako Bilbao Arenan. Hirugarren eta azken finalaurrea Gernika-Lumoko Jai Alai pilotalekuan izango da, 17:30ean. Oholtza ganean sei bertsolari: Miren Amuriza, Peio Ormazabal eta Beñat Ugartetxea 2010ko finalistak, Iratxe Ibarra Berriatuko kanporaketako irabazlea, Ibon Ajuria Balmasedako saioko irabazlea eta puntuen arabera sailkatu dan Joseba Artza. Gai emole lanetan, ostera, Maite Berriozabal. Sarrerak aurretiaz erosi ez dozuezanok jakin egunean bertan be izango dirala lehiatilean. Bigarren finalaurrea Durangon\n2012/11/22\tBadator bigarren finalaurrea be. Datorren domekan, azaroaren 25ean, izango da Durangoko Landako Gunean, 17:30etan. Etxahun Lekue eta Jone Uria 2010ko finalistekaz batera, Fredi Paia Mungiako kanporaketako irabazlea, Igor Elortza Sopelako kanporaketako irabazlea eta Bizkaiko Txapeldun ohia eta puntuazinoaren arabera sailkatu diran Gorka Ostolaza eta Arrate Illaro izango dira kantuan. Gai-emole lanetan, ostera, Leire Bilbao. Saioko irabazleak finalerako zuzeneko txartela lortuko dau eta gainontzekoek lortutako puntuazinoaren arabera izango dabe aukerea. Gogoratu finalerako sarrerak daborduko salgai dagozala www.bertsosarrerak.eu webgunean. Lehenengo finalaurrea domekan\n2012/11/13\tAtsedenaren ostean bueltan dator Bizkaiko Bertsolari Txapelketa, fase barriari ekiteko prest. Basaurin izango da lehenengo finalaurrea, bertako kiroldegian, 17:30etan. Kantuan sei bertsolari. Arkaitz Estiballes 2010ko Bizkaiko Txapelduna, Onintza Enbeita eta Eneko Abasolo “Abarkas” 2010ko finalistak, Zornotzako kanporaketa irabazi eban Oihana Bartra eta puntuazinori esker sailkatu diran Gorka Lazkano eta Iñaki Iturriotz. Leire Aurrekoetxea izango dabe gidari saioan. Gogoratu sarrerak aurretiaz erosteko aukerea dozuela www.bertsosarrerak.eu webgunean. Bardin beste finalaurre bietakoak eta finalekoak be. Egin klik! Finalaurreetarako argazki lehiaketa\n2012/11/13\tAbenduaren 15ean Bizkaiko Bertsolari Txapelketako finalerako sarrera parea irabazi gura dozu? Eta txapelketako beren beregi ataratako 4 GB-ko USB edo pendrive-a? Bada nahikoa dozu klik egin eta argazki lehiaketan parte hartutea.\nGaur hasi eta abenduaren 3ra bitartean egongo da argazkiak bidalduteko aukerea eta gaia BaDaGaRa izango da. Ez dira derrigorrez txapelketeagaz lotutako argazkiak izan behar, baina bai Bizkaiko bertsolaritzagaz lotutakoak.\nArgazkiak bizkaikotxapelketa@bertsozale.com helbidera bialdu zuen izen-abizenekaz, argazkiaren nondik norakoekaz eta zuekin harremanetan jarteko datuekaz edota ostantzean txapelketako facebook orrian argitaratu.\nArgazkiak Bizkaiko Bertsozale Elkartearen esku geratuko dira, hala erabagiz gero argitaratu edo erabilteko. Hori bai, egilearen izenagaz argitarauko dira argitaratutekotan. Eta hala gordeko dira Xenpelar Dokumentazio Zentroan. Animau eta egin klik!\nSodupeko Maider irabazle scrabble jokoan\n2012/11/12\tKanporaketa saioetarako jolas edo lehiaketa bat ipini dogu martxan. Scrabble jokoa hain zuzen be. Badagara berbagaz hasita kanporaketaz kanporaketa berbak osotuten joan behar izan dabe lehiakideek poltsa batetik ataratako zazpi fitxakaz. Beti be aurreko berbakaz lotuta.\nKanporaketa fasearen amaieran punturik gehien batu dauanak irabazi dau, Sodupeko Maiderrek hain zuzen be. Maiderrek Bizkaiko Bertsolari Txapelketako finalerako sarrera bi jasoko dauz sari moduan.\nJarraitu gure RSS jarioa!


Euskara hutsezko beste irrati bat urtarrilaren 1etik aurrera | El Diario Vasco\nGipuzkoaEuskara hutsezko beste irrati bat urtarrilaren 1etik aurrera\nEuskara hutsezko beste irrati bat urtarrilaren 1etik aurrera\n2012an esleitu zizkioten zortzi FM lizentzietatik bost piztu ditu Euskal Irrati Zerbitzuak enpresak, horietako hiru Gipuzkoan: Donostian, Beasainen eta Azkoitian\nMartes, 25 diciembre 2018, 13:19\nEuskara hutsezko irratien eremuan hutsunea utzi zuen abenduaren 15ean 13 urteko ibilbidearen ostean betiko isildu zen Info7 irratiak. Ez du ordea luze iraun osatu gabe eremu horrek, urtarrilaren 1ean euskara hutsezko ahots berri bat helduko baita euskarazko irratiaren mapara: Euskal Irrati Zerbitzuak deiturikoa.\nHorixe da, hain zuzen, Ibon Altuna Euskal Irrati Zerbitzuak SL-ko administratzaileak sinatzen duen ohar baten bidez aurreratu duten data. Info7 berari, Hamaika Telebistari edota Naiz atari digitalari, eta horietan guztietan parte hartzeaz gain proiektuaren jatorrian Gara egunkaria duen EKHEri (Euskal Komunikabideak Hedatzeko Elkartea) eskainitako laguntza eta «orain arte egindako guztia» eskertzeaz gain, proiektuaren ibilbide luzea dakar gogora oharrak.\nIzan ere, 2012 urtean «maiztasun modulatuko uhin metrikoen bidezko irrati-komunikazioko zerbitzuak eskaintzeko» 34 lizentzia emateko lehiaketa publikoa deitu zuen Eusko Jaurlaritzak. FM lizentzia horietako 11 euskara hutsezko programazioari eskainitakoak ziren. Lehiaketa hartan zortzi lizentzia esleitu zizkioten Euskal Irrati Zerbitzuak enpresari. Bilbo, Durangaldea, Gernika, Donostia, Beasain, Legazpi, Azkoitia eta Gasteizen. Euskal Irrati Zerbitzuak-ek, hain zuzen «euskara hutsezko nazio ikuspegia duen irrati proiektua aurkeztu zuen».\nUgariak izan dira gorabeherak orduz geroztik -hainbat helegite tarteko, besteak beste- baina azkenean, «sei urte igaro ondoren, eta garai hartan ematen ziren baldintzak egun oso ezberdinak izan arren, gaur iragarri nahi dugu, lan eta hausnarketa sakon baten ondorioz, urtarrilak 1 ean hasiko duela bere ibilibidea nazio ikuspegiko euskara hutsezko irratiak».\nHasteko bost frekuentzia piztu dituzte, honako hauek: Bilbo 92.2, Durangaldea, 97.4, Donostia 93.8, Beasain 102.2, eta Azkoitia 91.8. Ohartarazi dutenez, «sintonizazio eta froga fasea hasi dugu, beraz interferentziak izango dira hasiera batean, horiek konpontzea izango da lehentasuna». Aurreratu dute, halaber, beste hiruak datozen hilabeteetan piztuko dituztela.\nMari Domingi y Olentzero reparten ilusión Bruselas amplía aún más las restricciones


Bezeroekin elkartzeko eta esperientziak trukatzeko zentro berritzaile bat jarri du martxan Euskaltelek Bilbon\nTopagunea bezeroekin elkartzeko leku bat da, eta hainbat jarduera egingo dira bertan; besteak beste, tailerrak, trebakuntza-saioak, merkaturatze berrien aurkezpenak eta babesletzarekin lotutako jarduerak.\nHain zuzen, RETAbet Bilbao Basketek leku hori bera aukeratu du bere hiru jokalari berri aurkezteko eta Euskaltelek ekipoarekin duen konpromisoa nabarmentzeko.\nBihar eta etzi, bi tailer berri egingo dira: "Atera zuku guztia zure smartphoneari" eta "Atera argazki hobeak zure smartphonearekin".\nBilbon, 2018ko irailaren 25ean. Teknologia berriak ardatz hartuta, bezeroekin elkartzeko eta esperientziak trukatzeko leku bat ireki du Euskaltelek Bilboko erdigunean, Gregorio de la Revilla kaleko 12. zenbakian. Ez da bezeroak artatzeko gune bat bakarrik. Konpromisoa eta hurbiltasuna, gogobetetze-inkestetan Euskaltelen bezeroek gehien balioesten dituzten balioak, nabarmenak dira espazio berri honetan.\nBesteak beste, telekomunikazio-gailuen funtzionalitate desberdinak ezagutarazteko zuzeneko erakustaldiak egingo dira. Arreta-postu desberdinak egongo dira, bezeroen beharren arabera: bat bereziki konfigurazio aurreratukoa, bezeroari arreta ematekoa, eta beste bat enpresei arreta ematekoa.\n150 metro koadroko azalera duen gunean, Euskaltelen Bezeroaren Etxea ere badu dendak: kontzeptu berri bat, non bezeroak Euskaltelen zerbitzu guztiak probatu baititzake, 4K deskodetzailea eta Euskaltel Life zerbitzua barne direla.\nDendak bi gune bereizi eta komunikatu ditu: lehenbizikoa batez ere salmenta kudeatzera eta produktuak erakustera bideratua dago. Bigarrena, Topagunea deitzen dioguna, bezeroekin elkartzeko leku bat da, eta hainbat jarduera egingo ditugu bertan: tailerrak, trebakuntza-saioak, merkaturatze berrien aurkezpenak, influencerekin topaketak, babesletza-jarduerak...\nHorren adibide da RETAbet Bilbao Basketek emandako prentsa-oharra; izan ere, gune horretan aurkeztu ditu bere jokalari berriak: Edu Martínez, Ivan Cruz eta Tomeu Rigo. Hitzordu horretan, Euskaltelek taldearekin duen konpromisoa berretsi du (bost denboraldi daramatza jada taldea babesten). Hain zuzen, hitzarmen horren emaitza dira bezero saskibaloizaleei eskaintzen zaizkien esperientziak.\nMota askotako jarduerak egin dira eta egingo dira espazio berrian: errealitate birtualeko betaurrekoen erakustaldia (irailaren 20an egin zen, eta arrakastatsua izan zen oso), topaketak Euskaltelek babestutako taldeetako kirolariekin, lehiaketak, workshopak, prentsa-oharrak eta abar.\nBilbokoaren ondoren, Donostian eta Gasteizen ere antzeko guneak irekitzeko asmoa du Euskaltelek.


Verterren milioiak | Gizartea | Berria\nNoiz sortua: 2020-02-22 00:30:00\nIngurumena. Zabortegiaren errentagarritasuna\nVerter Recyclingen kontabilitate agiriak lortu ditu BERRIAk. Zakarren erritmo berean hazi zen negozioa: 2017 arte 8,57 milioi euroren irabazi garbiak lortu zituzten, eta zor guztiak ia erabat kitatu. Infografia, albiste barruan.\nZabortegia irekitzeko baimena jaso zuten urtea. Oraindik ez da aldaketarik nabari. GEOEUSKADI Tamaina handiagoan ikusi\nEuskal Herriko zabortegirik handienetako bat erori zen Zaldibarko Eitzaga auzoan (Bizkaia), baina ez zen zakarra bakarrik amildu otsailaren 6an: dirua azkar egiteko negozio bat ere jausi zen. BERRIAk eskuratu ditu Verter Recymerkatcling 2002 SM enpresak Espainiako Merkataritza Erregistroan aurkeztutako kontabilitate balantzeak —2012 eta 2017 artekoak; 2018ko kontuak ez dira publikoak oraindik, eta 2019koak aurtengo uztailerako aurkeztu behar ditu—. Txosten horiek erakusten dute ireki eta berehala eman zituela zabortegiak irabazi garbiak eta jabeentzako dibidenduak, nahiz eta hasierako inbertsioa hamar milioi euro ingurukoa izan zuten. Zaborra hartzeko erritmoa ikaragarri azkartu zuten hurrengo urteetan, zor gehienak kitatu zituzten, jabeen artean irabaziak partitu zituzten, eta azkar baino azkarrago betetzera zihoan. Zaborraren erritmoan hazi ziren mozkinak: 2017 arte, 8,57 milioi euroren irabazi garbiak izan zituen enpresak.\nDiru sarrerak guztira hartuz gero, askoz handiagoak ziren kopuruak: ia 27 milioi euroren sarrerak izan zituen enpresak 2017 arte. Gero, gastuak eta zergak kenduta, kalkulatzen da irabazi garbia: 8,57 milioi zazpi urtean. Eta kontuan hartu behar da 2018 eta 2019 arteko datuak falta direla; alegia, zabortegiak zakar gehien hartu zuen urteak. Bilduak zituzten zakar guztien %43 iritsi ziren bi urte horietan Zaldibarrera —2011 eta 2017 artean 1,6 milioi tona hartu zituen; 2018an eta 2019an, 1,2 milioi tona—. Hortaz, negozioak are eta hazkunde handiagoa eta bizkorragoa izan zuen datuak falta diren azkeneko bi urteetan.\nOgasunak ere nabaritu zuen enpresaren ekarpena: Bizkaiko Foru Aldundiari 3 milioi euro eman zizkion Verterrek, sozietate zergaren bidez, 2017 arte.\nInfografian, urdinez ageri dira enpresaren irabazi garbiak, eta beltzez hartutako hondakin tonak. Hondakin gehien jaso zituen urteetako irabazien daturik ez dago.\nEdonola ere, kontuak egiteko orduan, pentsatu behar da enpresak gastu handiak izan zituela zabortegia eraikitzeko, eta 8,35 milioi euroko kostua aurreikusten zuela zabortegia itxi ondorengo gastuetarako. Horretan ere negozio berezia baitira zabortegiak: hasieran egin behar izaten dute inbertsio handi bat, zabortegia ireki ahal izateko, baina, itxi ondoren, eskatzen dute beste inbertsio handi bat, zakarrak zigilatzeko eta zabortegia izandakoa estali, itxi eta ezkutatzeko.\nHorrek behartzen ditu horrelako enpresak diru zati bat gordetzera jarduera bukatzen denerako. Verterrek, dena den, ia amortizatuak zituen zabortegia eraikitzeko inbertsioari aurre egiteko eskatutako maileguak, irabaziak banatzen aritu zen bere bazkideen artean, eta diru funtsak sobera izango zituen zabortegia zigilatzeko lanetarako. Amildu ez balitz.\n1,4 milioi dibidendutan\nVerterrek berehala eman zion buelta hasierako inbertsioari: 2011ko maiatzean lanean hasita, 2013rako hasia zegoen dibidenduak banatzen enpresaren jabeen artean. Ez da normalena: hasieran horren inbertsio handia eginda, eta neurri bereko maileguak hartuta, urte batzuk behar izaten dira negozioek beren altxortegian soberakinak sortzeko. Baina Verterrek, 2014an, 2015ean eta 2016an, urtero 405.768 euro banatu zituen dibidenduetan enpresaren jabeen artean. Eta 2013an, 202.883 euro. Urteko irabazi garbietatik ateratzen dira dibidenduak: enpresa batek irabaziak dauzkanean, erabaki dezake bere jabeen artean banatzea, edo kapitalizatzea.\n2017an ez zituen dibidenduak banatu Verterrek, edo agirietan ez da halakorik agertzen behintzat, baina 2016an mugimendu bitxia egin zuen enpresak, eta, beharbada, horren eraginez izango zen: kapital funtsetik 1,8 milioi euro atera zituen. Agirietan ez da zehazten zertara joan zen diru hori; irabaziak daudenean, normalean, jabeen artean partitzeko egiten dira kapital murrizketak.\nZabortegia, 2010ean, ireki baino urtebete leheneago. Ikusten da zaborra hartzeko zuloa prestatzen ari direla. GEOEUSKADI\nEnpresa 2002an erregistratu zuten, eta 2011n zabaldu zuten zabortegia. Bederatzi urte behar izan zituen irekitzeko baimen guztiak lotzeko eta obrak egiteko. Bederatzi urte horietan, kapitala handituz joan ziren Verterren jabeak, eta, irekitzeko obrak hasi aurretik, 3,65 milioi euroko kapitala zuten metatuta. Kontuan hartuta zabortegia eraikitzeko lanetan 10 milioi inguru gastatu zituela, falta diren 6-7 milioi euro horiek maileguetan lortuko zituen, bankuetatik, edo kideko zituzten beste enpresa batzuetatik, edo bietatik.\nZorrak bizkor kitatuta\nErrentagarritasunaren neurria ematen du datu guztiak elkartzeak: zazpi urtez bakarrik funtzionatuta, hasierako obrak egiteko jasotako mailegu ia guztia itzulia zuen Verterrek 2017an —700.000 euro inguru falta zitzaizkion ordaintzeko—; lau urtez jarraian jabeei dibidenduak ematen aritu zen; eta, gainera, hasieran enpresak zeukan 3,65 milioi euroko kapitalaren erdia diru kontuetatik atera zuten, kapital murrizketaren bidez. Negozioa azkar eta aise ari zen dirua ematen jabeei.\nVerter Recycling 2002 SM enpresaren akziodunak eta jabeak Barinaga familia dira. Jose Ignacio Barinaga Egia, eta haren bi iloba: Elena Susaeta Barinaga eta Arrate Bilbao Barinaga. Eraikuntzako, zabor bilketako eta autoak saltzeko beste hogei enpresatan baino gehiagotan parte hartzen dute, gehienetan elkarrekin. Arrate Bilbao, bestalde, Las Carolinasko (Abanto, Bizkaia) zabortegia kudeatzen duen Lancha Restauracion SM enpresako administrazio kontseiluko presidenteordea da.\n%30eko mozkin tartea\nBadira beste bi datu, zaborraren negozioaren errentagarritasuna argi erakusten dutenak. Bat: langileen kostua fakturazioaren %7 baino txikiagoa zen Verterren. Eta bi: irabazien tartea %30etik aise gorakoa zuen —bestela esanda, fakturatutako hamar eurotik hiru irabazi garbiak ziren—. Egia da jarduera ekonomiko batetik bestera alde handiak izaten direla, eta sektore guztiak ez direla berdinak, baina jarduera ekonomiko gutxi iritsiko dira errentagarritasun maila horietara eta langileen kostua horren txikia edukitzera. Irabazi garbien kopuruak ez dira burtsan kotizatzen duten enpresen neurrikoak, baina horrelako errentagarritasun portzentajeak gutxitan ikusten dira.\nAdministrazio kontseiluko kideek soldatak eta dietak ere jasotzen zituzten. Agiriek ez dute bereizten zeintzuek eta zenbat, baina kopuru totala ematen dute. Eta hazkundea begien bistakoa da: 2013an 14.000 euro zen gastu hori enpresarentzat; 2014an, 90.037; 2015ean, 131.900; 2016an, 151.984; eta 2017an, 156.211. Enpresaren martxa onaren seinale da, halaber, mailegu bat egin ziola bere hiru administratzaile solidarioetako bati: 279.450 euro. 2014tik aurrera agertzen da kontabilitate agirietan.\nZabortegia, 2019an. Baimendutakoa baino lur eremu zabalagoan ari ziren lanean ordurako. GEOEUSKADI\nZabortegiak, 2017tik aurrera, hazkunde ikaragarria izan zuen. Arriolak berak asteartean onartu zuen 35 urteren buruan ixteko aurreikuspenarekin ireki zutela, baina hiru aldiz azkarrago ari zela betetzen. 2012an, 200.000 tona zakar baino gutxixeago hartu zituen —Ingurumen sailburuak adierazi zuen ordurako zakartegiak aurreikuspenak gaindituak zituela—, baina, 2018an, doblea baino gehiago hartu zuen (540.000 tona), eta, 2019an, eutsi egin zion.\nErritmo berarekin jarraituz gero, zabortegia 2022rako gainezka egongo zen, ustez 2046rako bete behar zena. Arriolak asteartean gogorarazi zuen ez dagoela lege mugarik zabortegi bat betetzeko erritmoari buruz. Baina Verterrek hartu zuen hazkunde erritmoak atentzioa ematen du: zabortegian zegoen zakarraren %43 azkeneko bi urteetan sartu zen. Guztira, 2,8 milioi tona pilatu zituzten han, bederatzi urtean; 1,7 milioi metro kubo —2,8 milioi metro kubo hartzeko lekua zuen guztira—.\nArriolak berak astearteko agerraldian ñabardura bat egin zuen datuak eman aurretik: enpresak «deklaratutakoaren arabera», esan zuen. Eta hauek Merkataritza Erregistroan agertzen diren datu ofizialak dira. Baina BERRIAn testigantza eman zuen kamioilariak eta Eitzagako bizilagunek salatu dute enpresak adierazitakoa baino askoz kamioi gehiago iristen zirela egunero zabortegira; egun batzuetan, 200 baino gehiago. Eta mendiari hozka eginez zabor gehiago sartzeko lekua egiten zutela ere esan dute. Eusko Jaurlaritzaren ingurumen baimenak utzitakoa baino eremu zabalagoan lanean ari zirela Jaurlaritzak berak onartu du. Hortaz, paper ofizialetan deklaratutakoaren araberako kontuak dira hauek.\nZerk eragin zuen hazkunde hori, ez du inork argitu. Baina beste datu batzuek ere berresten dute zabortegiaren bolumenaren hazkunde azkarra. Esaterako, amortizazioen erritmoak: zakarra hartzeko erritmoa handitu ahala, eta zabortegia ixteko epea gero eta txikiagoa izango zela konturatu ahala, amortizazioetara diru asko bideratu du Verterrek, ikusten ari baitzen zabortegia espero baino askoz azkarrago itxi beharko zuela.\nAurreko argazki bera, 2019koa, baina orbain gorriak erakusten du amiltzeak zer eremu hartu zuen. GEOEUSKADI / COPERNICUS\nDebabarrena: 236.000 euro\nBaina zabortegian ez ziren bukatzen Verterren negozioak. 2016tik aurrera, zerbitzu batzuk ematen ere hasi zen, gehienbat inguruko erakunde publikoei: Debabarreneko Mankomunitateari eta Eibarko Udalari. Eskualdeko mankomunitateak sei aldiz kontratatu zituen Verterren zerbitzuak, 2016 eta 2019 artean, hondakin batzuk biltzeko eta haiek «tratatzeko». Sei kontratu horiekin, guztira, 235.585 euro jaso zituen enpresak mankomunitatetik. Eibarko Udalak, berriz, hiru alditan kontratatu zuen Verter, zerbitzu txiki eta jakin batzuengatik; 3.094 euro jaso zituen enpresak kontratu horietatik.\nUrteroko kontabilitate balantzeetan agertzen da enpresa handi bati ere zerbitzua ematen ziola Verterrek: Productos Tubulares SAU Trapagarango (Bizkaia) enpresaren eskoriak biltzen zituen —altzairuzko hodien produkzioan sortutako zakarrak—. Agiriek ez dute zehazten non botatzen zituen. Esla Ballonti Excavaciones y Obras SM eta Asotrasns SA enpresekin aldi baterako sozietate bat sortua zeukan, lan horretarako: UTE Tubos.\nVerter Recyclingek ez zuen arriskuei aurre egiteko finantza tresnarik\nVerter Recycling 2002 SMk aurkeztutako diru kontu ofizialek erakusten dute enpresaren jabeek ez zutela finantza tresnarik arrisku posibleei aurre egiteko; adibidez, lixibiatuen ihes bat eduki izan balute, edo zabortegian gertatu denaren gisako hondamendi bat gertatuko balitz. Horrela erakusten dute 2017 arte ikuskatutako diru kontuek.\nUrteroko agirietan errepikatzen da esaldi bera: «Sozietateak ez dauka ingurumena zaindu eta hobetzeko ibilgetuen elementu esanguratsurik, eta ez dago arriskuetarako eta gastuetarako aurreikuspenik, eta ez du jaso diru laguntza nabarmenik ingurumen jardueretarako, sozietatearen administratzaileek uste baitute ez dela sortuko pasiborik edo gastu esanguratsurik bere jarduerari lotutako ingurumen kontuengatik».\nVerterrek zabortegia eraikitzeko baimena jaso zuenean, 2007an, Eusko Jaurlaritzak aginduta jarri zuen milioi bat euroko funts bat, halakoetarako, eta beste milioi bat euro, berme gisa. Baina otsailaren 6ko hondamendiak askoz gastu handiagoa izango du. Dozenaka milioi izan litezke, hondakinak bertan zigilatuta ere. Negozio bizkorra izan da Verterrek Zaldibarren egin duena, eta bizkor amildu da.


Euskal enpresek eskura ditzakete hilaren 12an SPRI Taldeak nazioartekotzeko prozesua indartzeko ematen dituen laguntzak - SPRI\n10 ekaina, 2020\n“Zabaldu” eta “Sakondu” programek 2 milioi euroko itzuli beharrik gabeko dirulaguntzak eskaintzen dituzte\nEuskal enpresek ostirala 12tik aurrera eskuratu ahal izango dituzte SPRI Taldeak Nazioartekotzeko Euskal Agentziaren bitartez martxan jarri dituen laguntzak, konpainien atzerriko presentzia indartzea helburu dutenak. Itzuli beharrik gabeko dirulaguntza horiekin bi milioi euro banatuko dira: 1,5 milioi euro “Zabaldu” programarekin eta 500.000 euro “Sakondu” programarekin (esteka honetan eskatu daitezke dagoeneko).\nNazioarteko Euskal Agentzia da euskal enpresaren nazioarteko proiektuak bultzatzen dituen erakunde publikoa. Bere baitan integratzen ditu baliabide tekniko eta ekonomiko guztiak, eta laguntza eredu espezializatu eta egokitu berri bat eskaintzen du. Leihatila bakar horretan elkarrekin uztartzen dira ezagutza sektoriala eta geografikoa Agentziaren nazioarteko sareari esker. Izan ere, nazioarteko sare hori munduko indartsuenetako bat da, 80tik gora herrialdetako merkatu garrantzitsuenetara zabaltzen dena eta 16 bulego propio dituena.\n“Zabaldu” programa bereziki zuzenduta dago hedapen-fasean dauden eta esportazio-portzentaje apalak dituzten enpresei. Funtsean, aurten irekitako deialdiaren xede dira 2019ko fakturazio osoaren %50etik beherako jarduera esportatzailea duten konpainiak.\nLaguntzak onartutako gastuaren %50eraino iritsi daitezke, eta gehienez 45.000 €-koak izango dira enpresa bakoitzeko (gehienez hiru eskaera egin ahal izango dira).\nHelburua da nazioartekotze-maila handia ez duten enpresei atzerrian duten presentzia handitzen laguntzea eta garapen jasangarria sustatzea nazioartekotze-prozesu osoan.\nEkimen honen bidez laguntza ematen da nazioartekotze-estrategia bat garatzeko, eta horretarako dirulaguntzak ematen dira kanpoko aholkularitza kontratatzeko eta patente, bidaia, sustapen, ikuskapen nahiz atzerriko langileen hautaketarekin lotutako gastuak ordaintzeko. Ekintza horiek guztiak 2020an tramitatuak izan behar dira.\n“Sakondu” programak itzuli beharrik gabeko dirulaguntza publikoak eskaintzen dizkie atzerrirako irteera hobetu nahi duten enpresei. Horregatik, bete beharreko baldintzak dira fakturazio osoaren % 50 baino gehiago esportatzea eta euren lehiakortasun-posizioa hobetu nahi izatea 2019an esportatutako guztiaren % 10 baino gutxiagoko fakturazioa duten merkatuetan.\nEkimen honen helburua da nazioartekotze-maila handia duten enpresei presentzia txikia duten edo presentziarik ez duten merkatuetan sartzen laguntzea. Laguntzak onartutako gastuaren %50eraino iritsi daitezke; gehienez 40.000€ emango dira eskaera bakoitzeko, eta 45.000€ baldin eskaera hori klusterren erakunde dinamizatzaile baten bitartez egiten bada.\n“Zabaldu” programak bezalaxe, “Sakonduk” ere laguntza ematen du nazioartekotze-estrategia bat garatzeko, eta dirulaguntzak emango ditu kanpoko aholkularitza kontratatzeko eta patente, bidaia, sustapen, ikuskapen nahiz atzerriko langileen hautaketarekin lotutako gastu batzuk ordaintzeko. Hori guztia 2020an tramitatu behar da.\nEskaerak aurkezteko epea bihar 12tik hasiko da, oinarriak Euskal Herriko Aldizkari ofizialean argitaratzen direnean, eta urriaren 30ean bukatuko da.\nBasque Trade & Investment Agentzia 11 iraila, 2020\nBasque Trade & Investment Agentzia 7 iraila, 2020\nBasque Trade & Investment Agentzia 27 uztaila, 2020\nBasque Trade & Investment Agentzia 21 uztaila, 2020\nBasque Trade & Investment Agentzia 17 uztaila, 2020


“Sinplea da: ez delarik dirurik, lan gehiago egin behar da” | “Sinplea da: ez delarik dirurik, lan gehiago egin behar da” – iparraldekohitza\niraila 24, 2017\n“Sinplea da: ez delarik dirurik, lan gehiago egin behar da”\nIdatzi duen ‘Non’ filma estreinatuko da egun hauetan Donostiako Zinemaldian. Antzerkian ibilbide luzea du bere aldetik egina, Le Petit Theatre de Pain-ekin eta beste taldeekin ere.\n• «Ez» umoretsu eta koloretsua. Nora Arbelbide\nXimun Fuchs. Antzerkilaria\nNon filma kasik dirurik gabe egin zuten, Capdenac herrian, 500 bat laguntzailerekin. Antzerkian, beste lan baldintza batzuetara ere ohitua da Ximun Fuchs (Larzabale, 1974), baina dirurik gabe lan egiten ere badaki, “nahi bada posible” dela sinetsirik.\nLan munduan erreformak datoz. Nolakoa da intermitenteen egoera horren erdian?\nIntermitentziaren sistemarekin, indibidualki badugu berme sozial bat. Ezagutzen ez duen bati esplikatzeko: artista batek egin behar ditu horrenbeste oren ordainduak, eta, horren truk, urtean zehar langabezia hunkitzen du. Ez du erregimen orokorrarekin deus ikustekorik: ez da oren kopuru bera, ez dira ere kargu berak —artista edo teknikarien karguak biziki kario dira!—. Hainbat erreforma izan dira, jende anitz sistematik kanporatua izan da… Alde batetik, bada berme bat, baina, bestaldetik, edozein momentutan kanporatua izaten ahal da artista edo teknikari bat. Egiten dira egun bateko, bi edo hiru eguneko kontratuak; beraz, gu, jadanik, egoera horretan gaude. Ziurgabetasun egoera hori eramaten ohitura badugu.\nSorkuntzarako atzematen da dirua? Dirua behar baita…\nBai eta ez. Nik egoera guztietan egin dut lana, eta oraindik ere: dirua badelarik, edo ez delarik. Gauzak egiteko, egin egin behar dira, ez da besterik! Gauzak egitea beti posible da. Egin dut antzerkia Birmanian; hegazkinetik jautsi ginenean, egin behar genuen guztia ezeztatua zen, erran ziguten “ez da posible izanen”; muntatu genuen antzerki bat, egon ginen hango jendearekin hiru astez, eta haur presondegien itzulia egin genuen. Posible, beti posible da. Antzerkiarekin, Le Petit Theatre de Pain taldean ez gara pleinitzekoak; ez gara aberatsak, baina bizi gara. Erran nahi du gutxi goraberehera pagatuak garela gure lan denboran. Jende oso gutxik lortzen du hori Akitanian, oro har. Aldiz, mugitzean gure arlotik, hor bezala filmarekin, dena da traba. Ez dugu dirurik ukan. Egin da zerorekin, eta izan da egin dugun abenturarik handiena, 500 pertsona ari izan dira lanean! Eta, gero, beste gai bat da, baina, euskaraz sortzen dudalarik, badut frantsesez sortzen dudanean badudanaren herena (diruz); alta, ezagunagoa naiz Euskal Herrian. Sinplea da: ez delarik dirurik, lan gehiago egin behar da.\nEuskaraz sortzean herena ukateak baldintzatu ote du filma frantsesez egitea?\nEz. Frantsesez ere ez genuen ahalik. Ez dut horrela funtzionatzen, eta, orain, ibilbide hau eginik, ez dut horrela funtzionatu nahi. Estrategia faltsuak dira. Artista batek egin behar duena da sentitzen duena egitea. Gero nola egiten duen, hori mugitzen da, egokitzen da. Kasu honetan, istorioari lotua zen, eta non egiten ahal zen. Istoriak kontatzen du, laburbilduta, langile baten ibilbidea eta kexuaren ibilbidea. Bortizkerian sartzen da, laborari bat bezala manifa batean kaka botatzen duelarik suprefeturan edo hiri inguruko gazteak hasten direnean su ematen suhiltzaile bati… Ez da irizpide politikorik. Euskal Herrian halako bortizkeria ezarriz aitzinean, badakit lotuko zela berehala borroka armatuari edo kale borrokari. Kale borrokak eta borroka armatuak bazuten irizpide politiko bat, ados izan edo ez. Nik kontatzen dut garaiko zerbait. Sentitzen dugu langilegoan —hortik heldu bainaiz— kex u handi bat. Aski da ikustea Marine Le Penen boto kopurua Frantzian.\nArteak zerbaitetan eragiten ahal du gai horietan?\nEsperientziarekin, ez naiz itsu horrekiko: arteak ez du mundua aldatzen. Ez du horretarako gaitasunik, ez du horren indarra, eta artistek are gutxiago, artistek lehenik haien zilborrari pentsatzen dutelako. Arteak egiten ahal duena eredu batzuk sortzea da, hori bai. Filmaren gaiaren inguruan eredu gutxi dira, Frantzian bederen. Ingalaterran Ken Loachek sortu ditu eredu batzuk. Eredu horiek sortzean, posibilitatea ematen du edo gure gaitza ateratzeko —Aristotelesek kontatzen duena katarsiarekin—, edo, aldi berean, distantzia bat emateko bizi dugunarekiko -antzerkitik heldu den teoria, Bertolt Brechtena-. Filmetan, jende batzuk ateratzen dira ez dutenak funtsezko sos problemarik, eta nik nire inguruan sos problemarik ez duen jende gutxi ezagutzen dut.\nAntzerkiarekin, jendea hunkitzen duzue. Filma jende anitzengana iritsiko dela uste duzu?\nHorretan ari gara. Orain ateratzen da Donostian, eta Ipar Euskal Herrian, azaroan. Gure ahalekin, badakit ez dela aterako mundu guztian, salbu Donostian edo beste festibal handi batean kristoren arrakasta ukan eta bilakatzen bada modan den zerbait, baina paperean ez du halako etorkizunik. Beraz, iritsiko da jendeengana egiten dugun lanaren arabera.\nAntzerkian erritmo handia duzue normalean. Beste lanekin ari zara orain?\nBai. Negu honetan anaiarekin [Manex Fuchs] egingo dugu antzerki bat bien artean, martxoan ateratzeko. Euskaraz izanen da, biek gogoa baitugu geroz eta gehiago euskaraz lan egiteko. Egiten genuen aski erregularki eta hor nahi dugu bide hori jorratzen segitu beste formatu batean. Anaitasunaren inguruan izanen da segurraz ere. Gero badugu beste bat talde handian euskaraz hori ere, beste film bat ere jarriko dugu martxan… Beti baditut gutxienez hiru, lau edo bost proiektu martxan.\nEta hainbeste lanekin ez zara akitzen?\nAkigarriena, azken finean, inguruan diren gauza guztiak dira. Zenbat lan egin behar den azkenean zure egiazko lana egiteko. Gure ofizioa artisau ofizio bat da, dena egin behar dugu diru zama bat lortzeko, eragiteko… gainera, Euskal Herrian lan egiteko gogo horrekin ez da soilik artista izan behar, behar da ere eragile eta eraikitzaile izan. Badira proiektu pertsonalak eta herrigintza azken finean. Ingurukoak du akitzen; nire gurasoak irakasleak ziren eta haurrekin ez ziren akitzen, administrazioarekin bai.


Sauvagnat - Wikipedia, entziklopedia askea.\nFranck MILORD (2014-2020)\n45° 46′ 10″ N, 2° 37′ 05″ E / 45.7694°N,2.6181°E / 45.7694; 2.6181Koordenatuak: 45° 46′ 10″ N, 2° 37′ 05″ E / 45.7694°N,2.6181°E / 45.7694; 2.6181\nBriffons, Herment, Prondines, Puy-Saint-Gulmier, Saint-Étienne-des-Champs, Saint-Germain-près-Herment, Tortebesse eta Verneugheol\nSauvagnat (frantsesez eta ofizialki: Sauvagnat) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rhône-Alpeak eskualdean. 2013an 143 biztanle zituen.\n2007an Sauvagnat udalerrian erroldatutako biztanleak 143 ziren. Familiak 60 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 20 seme-alabarik gabeko familiak ziren, 20 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 126 etxebizitza zeuden, 62 familiaren etxebizitza nagusia ziren, 35 bigarren erresidentzia ziren eta 28 hutsik zeuden. 122 etxeak ziren eta 2 apartamentuak ziren. 62 etxebizitza nagusietatik 57 bere jabearen bizilekua ziren eta 5 alokairuan okupaturik zeuden; 1ek bi gela zituen, 8 etxek hiru zituzten, 17 etxek lau zituzten eta 36 etxek bost zituzten. 47 etxek euren parking plaza propioa zuten azpian. 29 etxetan ibilgailu bat zegoen eta 28 etxetan bat baino gehiago zituzten.\nSauvagnat udalerriko biztanleria-piramidea 2009an .\n2007an lan egiteko adina zuten pertsonak 92 ziren, horien artean 73 aktiboak ziren eta 19 inaktiboak ziren. 73 pertsona aktiboetatik 68 lanean zeuden (37 gizon eta 31 emakume) eta 5 langabezian zeuden (2 gizon eta 3 emakume). 19 pertsona inaktiboetatik 13 erretiraturik zeuden, 2 ikasten zeuden eta 4 "bestelako inaktibo" gisa sailkaturik zeuden.\n2009an Sauvagnat udalerrian 68 unitate fiskal zeuden, 150 pertsonek osaturik. Pertsona bakoitzeko diru-sarrera fiskalaren mediana urteko 10.792,5 euro zen.\n2007an zeuden 4 komertzioetatik, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 1 higiezinen enpresa zen.\n2009an zeuden norbanakoentzako 2 zerbitzu publikoetatik, 1 ibilgailuen konpontzeko eta nekazaritza tresnetako lantokia zen eta 1 jatetxe.\n2000. urtean Sauvagnat udalerrian 31 nekazaritza-ustiategi zeuden, 1.404 hektarea erabiltzen.\nPuy-Saint-Gulmier (2,4 km)\nHerment (4,2 km)\nProndines (4,7 km)\nTortebesse (5,0 km)\nSaint-Germain-près-Herment (5,5 km)\nSaint-Hilaire-les-Monges (6,0 km)\nVerneugheol (6,4 km)\nSaint-Étienne-des-Champs (7,4 km)\nVoingt (7,5 km)\nLastic (7,6 km)\nCombrailles (7,9 km)\nBNF: 15269760d (data)\nOrriaren azken aldaketa: 29 abendua 2019, 06:20.


Ongi etorri Biharko zentruetara | Biharko\nLehen menuaOngi-etorri menua\nKide guztiak eroso sentitzen diren unean da iraunkorra etxe bat.\nZaintza pertsonalizatua ororen gainetik aintzat hartzen dugun eskubidea da. Horretarako, alor pertsonalean, familiarrean edota mediku alorrean norbanako bakoitzak bere egunerokoa modu positiboan igarotzeko dituen beharrak hautematen eta eskaintzen dituen talde bat dugu.\nEzaugarri hauek guztiak egoki betetzea helburu duen giza-taldearen formakuntzak ez du independentea, bakanaKOA eta CASUAL-a izan behar. Horregatik, Biharkon lantaldearen hezkuntzaz arduratzen gara, geure eguneko zentro eta zahar-egoitzetako egunerokoan aplikatzen diren gidalerroak jarraituz. Gauzak egiteko modua bera da, geure zentro guztietan balio berdinak ditugu.\nOroz gain, lantaldearen inplikazioa handia da. Geure balioak eta hauek helarazteko moduak ulertu, konprenitu eta partekatzen dituzte.\nMedikuak, erizainak, psikologoak, gizarte langileak, terapia okupazionaleko profesionalak, geriatria laguntzaileak, hostalaritza zerbitzuko kideak, kudeaketa antolatzaileak… Elkarren arteko laguntza da oinarria. Talde bat izanez soilik lor dezakegu familia handi bat.\nGainera, Biharkon etengabeko prestakuntza planak burutzen ditugu aldizka, lantaldea unean uneko behar eta berrikuntzetara egokitu dadin.\nGertutasunak ez du negatiboa izan behar. Ahal den neurrian, norbanakoen autonomiaren aldeko hautu irmoa egiten dugu. Konpainia gara, baina askatasuna ere bai. Pertsonen pribatutasuna errespetatu beharreko balio bat da. Banan-banako arreta planak (BAP) identifikatu eta proposatzen ditugu, egoera bakoitzari dagozkion baliabide eta zerbitzuak esleitzeko, hobekuntzaren arabera etengabe berrikusiz. Halaber, planak izan lezakeen aldaketa bakoitzaren berri ematen zaie familiei eta, noski, senidearen egoeraren berri ere bai, gardentasuna oinarritzat hartuta.\nGure helburu nagusia pertsona guztiek gauza positibo baten parte direla sentitzea da.\n•\tPertsona helduen arreta integrala lortzeko bidean ekintza osasuntsu, sozial, kultural, okupazional edota aisialdirako ekintzak planitikatu, antolatu eta burutzea.\n•\tErrealitate fisiko, psikiko, erlazional eta sozialaren azterketen ondotik lantaldeak ateratzen dituen ondorioen arabera, neurrira egindako zaintza zehatzak eskaintzea.\n•\tZentruko baliabide pertsonal eta tekniko guztiak erabiliz, aholkularitza eta laguntza eskaintzea, bai pertsona helduei, baita beren senideei ere.\n•\tGiro atsegina, lagunkoia lortzea, artatutako pertsonekin edota beren artean harremanak modu naturalean sustatuz.\n•\tAutonomia pertsonala eta ingurugiroarekiko harremana garatzea, zentroko ekintzetan parte hartzea baldintzatuko lukeen balizko gainbehera fisiko eta mentala ekidinez.\n•\tEgoiliarren eta senideen arteko harremanak sendotu, mantendu eta/edo berreskuratzea, hala baleude. Familiekin lan egiten dugu, bakarka nahiz taldeka, zentroko ekintzetan eta egunerokoan beren partehartzea bultzatzeko, eurak ere talde profesionalaren erabakien parte baitira.\n•\tNorberaren gauzei edota bisitei dagokienean, gela bakoitzaren askatasuna eta intimitatea bere osotasunean errespetatzea.\n•\tOnuragarriak zaizkion ariketa fisikoak egitea, ahalmenaren arabera, estimuluak eta interes puntuak sortuz.\n•\tIngurune aldaketak erraztea, egunerokoa puskatzea.\n•\tEzaugarri psikologiko eta ahalmen psiko-fisiko eta sozialak kontutan hartuz, estimuluak eskaintzea, interakzioa, orientazioa eta erosotasuna bultzatzeko.


Eva gogoan elkartea sortu dugu bere senide, lagun, lankide eta militantzia kideek. Elkarteak bere izena darama. Berak erein zituen hazien artean, bada bat elkarte gisa loratu dena. Izan ere, Eva inspirazio iturri dugu. Berak bazuen ingurua eta jendartea eraldatzeko grina. Horretarako elkartzea, pentsatzea, asmatzea eta sortzea ziren bere erremintak. Bizitzarekiko eta inguratzen zuenarekiko begirada sentikor, argitsu, erne eta ausarta proiektatzen zituen. Ondare hori bildu eta hedatu nahi izan dugu. Sinetsita gaude Evaren memoria ohoratzeko modurik ederrena sortzea, ekitea eta eragitea dela. Evari esker elkartu gara eta berak defendatzen zituen balioetan eta bere jardun profesional zein militantean inspiratuta honako helburu hauetan ekarpen baikorra egin nahi dugu: Jendartearen hobetzean eta berrikuntza sozialean, (mugaz gaindiko) tokiko garapenaren sustapenean, eta bularreko minbiziari dagokionez, sendaketa prozesuen hobekuntzan. Helburu horiei diseinu sozialetik, feminismotik, iraunkortasunetik eta hurbilpen holistiko batetik heldu nahi diegu, eta elkarlanean. Benetakoa eta sakona da Evak gugan piztu duena. Elkartea jendartea hobetzeko tresna da, elkartasunez eta modu irudimentsu batez, bere ereduari jarraiki.\nHain maitea dugun Evaren bizitza oparoa laburtzea nekeza zaigu. Hemen printza batzuk baino ez ditugu emango, bere fazeta publikoa-ekintzailea laburbiltzen dutenak. Eva Campo Müller Irunen jaio zen 1979ko apirilaren 6an eta Hondarribian hil zen 2016ko maiatzaren 11n. Gazte zelarik, lizeoa eta BAC/selektibitatea biak ere gaindituta, Austriara joan zen lanera eta alemanera ikastera. 5 hizkuntza mintzatzen zituen: espainiera, frantsesa, ingelesa, alemanera, eta euskara. Katalana aisa ulertzeko gai zen. Komunikatzaile aparta zen. Industria ingeniaritza ikasketak egin zituen Castellon. Azken urtean 6 hilabeteko egonaldia egin zuen Estatu Batuetan, New Orleans-en, Arte Ederretako fakultatean. Euskal Herrira bueltatu eta lan mundura jauzia: altzari eta objektuen diseinuan aritu zen hainbat enpresa eta estudiotan urte askoan. Hogeita hamarreko hamarkada ate joka, garapenerako lankidetzarako pausoa eman zuen. Ia urtebete Kamerunen eman zuen, Yaunden, Mugarik Gabeko Ingeniariak gobernuz kanpoko erakundearekin, hainbat garapen egitasmoaren teknikari eta arduradun bezala. Handik nazioarteko lankidetzarekiko ikuspegi aski kritikoarekin eta gaitz ezezagun batek jota bueltatu zen. Pare-parean eta ikasle garaitik, kontzientzia feminista piztu eta loratzen joan zen bere baitan. 2008tik aurrera, industria diseinuan jardunean oraindik, diseinu sozialera daraman ibilbidea hasi zuen. Gerora esango zuen bezala: “En años diseñando productos y servicios o dirigiendo proyectos de cooperación he ido profundizando con convencimiento en el enfoque de la sostenibilidad, consciente de que objetos y conductas tienen un lazo estrecho que influye en nuestra sociedad y en nuestro planeta. Ese lazo fue el que, además, me hizo asomar la nariz al mundo de la antropología con la intención de comprender. Comprender para quién diseñaba. Comprender sobre todo el por qué. Vivimos en un círculo interconectado, por eso intentamos dar plena consciencia al impacto de lo que que creamos. Parece un buen momento para rediseñar el mundo ¿Quién se apunta?” Urte hartatik aurrera, ekintzaile bezala eta arlo profesionalean, oparotasun eta aniztasun handiko garaia abiatu zuen Evak: Irungo Bilgune Feministan hasi zen, baita Aldatsa baratze kooperatiboan ere. Arlo profesionalean, diseinu sozialean lehenbiziko pausoak ematen hasi eta zorigaitzeko bularreko minbiziak jo zuen, 2010eko martxo-apirilean. Tratamendu gogor baten ondoren gogotsu heldu zien berriz ere lan eta gizarte jarduerei, Farapi antropologiako aholkularitzan hasi zen lanean diseinatzaile sozial bezala, eta Jean-Michel Larrasquet eta Eticoop-ekin kolaboratzen hasi zen hainbat proiektutan, beranduxeago, tokiko garapen iraunkorrean aholkulari bezala. Sasoi berean, Irungo Hiritik At hirigintza kooperatiboko egitasmoa abian jartzeko taldean parte hartu zuen. 2010ean minbizia estreinakoz diagnostikatu ziotenetik, gaitzarekiko borrokan eta sendabideen bila etengabe aritu zen, nekaezin eta itxaropenari eutsita une latzak pasatuagatik. Bere gaixotasunarekiko eta medikuntza sistemarekiko esperientziatik hainbat gogoeta eta proposamen egin zituen, bereziki bularreko minbiziaren sendaketa prozesuen hobetzeari buruz. 2014ko urritik bolada luzeak pasa zituen Bruselan eta 2015eko urrian La Cambreko arte eskola entzutetsuan hasi zen zeramika masterra egiten. 2015eko urte bukaeran, ordea, Euskal Herrira bueltatu behar izan zuen bere osasun egoerak okerrera egin baitzuen. Evak oso lotura estua izan zuen txikitatik Sararekin eta bertako familia etxearekin, Lehenburukobordarekin. Bere asmoa zen bertan bizitza proiektua eraikitzea, eta bere talentu eta jendartea hobetzerako energia guztia bertan nahi zuen askatu. Horregatik, elkartearen jardunean mugaz gaindiko izaera eta Sara erreferentzia dira.\nEva Campo Müller Elkartearen proiektuak eta albisteak.\n2018an tokiko garapena sustatzeko beka antolatu zuen ECM elkarteak eta 2020an jendarte eraldaketarako proiektuak sustatzeko saria aurkeztu zen. Hautagaitzak 2021eko martxoaren 1a baino lehen aurkeztu ziren, eta irabazlea 2021eko apirilaren hasiera baino lehen eman zen jakitera. ECM elkarteak biziki eskertu nahi du parte hartu duten egitasmoek aurkezteko egindako lanengatik. Guztiak dira interesgarriak, aberatsak eta bat …\n“ECM sarira aurkeztu ziren egitasmoak banan-banan” irakurtzen jarraitu\nEl 26 de agosto tuvimos el placer de visitar “Aiaraldeko Ekintzen Faktoria” en Laudio y conocer este proyecto y el formidable espacio que lo alberga. El pasado 10 de abril celebramos el acto de presentación y entrega del Premio Eva Campo Müller, y en aquella ocasión los componentes de Aiaraldea, primer premio, no pudieron venir …\n““Aiaraldea Ekintzen Faktoria” ganadora del premio Eva Campo Müller” irakurtzen jarraitu\nJoan den abuztuaren 26an Laudion izan ginen, Aiaraldeko Ekintzen Faktoria bisitatzen. Apirilaren 10ean egin genuen Eva Campo Müller Sariaren aurkezpen eta banaketa ekitaldia, eta orduko hartan Aiaraldeko lagunek ezin izan zuten Irunera etorri osasun egoeragatik. Bisitan, bertatik bertara ezagutu ahal izan genituen egitasmoa eta eraikina bera, ederrak benetan. Epaimahaiak saria faktoriari emateko honako ezaugarri hauek …\n““Aiaraldea Ekintzen Faktoria” Eva Campo Müller sariaren irabazle” irakurtzen jarraitu\nGurekin harremanetan jartzeko: evacampomuller.elkartea@gmail.com


Arratia: Naturatik naturara. Heriotzari buruzko gogoetatxoa\nLehengo egunean, ETBn pentsalari bat, serio serio, heriotzari buruz berba egiten egoan. Sinismen ezbardinak bat egiten dogula gauza baten esaten eban: naturatik gatozela, naturara goazela. Eta lasai asko geratu zan. Badakit ETBn berba egiteko ez dala derrigorrezkoa katekesia eginda eukitea. Baina kultura apur bat bai, uste dot nik. Natura eta kultura.\nNaturak alkartzen gaitu, kulturak lantzen gaitu, eta misterioko atea zabaltzen. Hildakoak lurperatuz leku jakinetan, eurak gogoratuz eta aintzat hartuz, giza kulturaren haziak landatu ziren gurean. Paganismoan, naturatik naturara, ibilbide zirkular eta amaibako baten murgiltzen bazan gizakia, erlijio historikoetan misterioa naturan txertatuz, kulturari zabaldu jakon bidea. Hauxe da gure konfiantza, gure esperantza.\nEz dakit pentsalari ha ezjakintasunaz edo guzurraz hasi zan. Gogoeta luzeagoa eta sakonagoa behar dau heriotzaren misterioak. Hezkuntza garatua eta zibilizazioen konparaketa. Susmagarria egiten jatana hauxe da, oraintsu arte ateismoaren apostolu bizkorrenak, neopaganismoaren katekista bihurtu direla gaur egun, fededun konbertitu barrien ausardia bardinaz.\nNatura. Zoragarria eta ederra da natura. Miresgarria bezain bildurgarria. Lurrikara edo uholde ikaragarrietan, txantxa gutxi naturagaz. Animaliak krudelak dira euren artean. Handiak txikia jango dau. Ez dot eredu hori kopiatu nahi, ez neuke natura horretara jo gura. Erruki apur bat gurago neuke gure gizartean. Misterioaren sila eta olatu dan errukia. Txikia aintzat hartu eta gaixoaren ondoan dagoen lagun eskua. Eta gaixozaina jagoten dauan etxekoa.\nLur gara. Baina espirituaz jantzia. Argiz jantzia. Negarretatik harago ikusteko gauza dana. Sufrimenduan alkartasuna azaltzeko gauza dena. Edo poeta legez, lur bilakatuz, Aleluia kantatzeko gauza dana. Zalantzaz eta konfiantzaz. Naturaz eta kulturaz.\nEskerrik asko eta egun handira arte! Agurtzen doguz gure hildako maitatuak. Jakin badakigu oraindino ez dogula irabazi etorkizuna, zerua, iraultza (bakoitzaren fedearen arabera), baina denpora aurrera doa eta gure hildakoak ez dira lur bazterrean geratuko etorkizunaz, zeruaz, iraultzaz gozatu barik. Amets horreen ordez, paganismoaren gurpil etenbakoa gurago dabenak errespetatzen doguz. Baina ez dakie zer galtzen daben!\nEz P. Jauna. Ez nator zugaz bat. Iker Galarzak esaten dau paiaso lana oso lan serioa dala, barre egiten laguntzen deuskula. Eta arrazoia dauka. Txapela bere lana ondo egiten dauenari.\nBaina ez P. Jauna. Ez nator zugaz bat. Inori sinistekotan, gurago dot Jesusi sinistu, nahiz eta Jesusen sasoian gertatu zan legez, herriko jauntxoak marmarka eta barreka hartu bere berbak. Bi mila urte igarota, bizi bizirik dagoz bere berbak eta agintzariak. Errenka edo zalantzaz beteta bada ere, gurago dot Nazareteko profetari jarraitu, errukiz beteriko bere bihotzak biziago sentitzen dodalako zure berba arinak baino. Zapatero a tus zapatos.\nEtiquetas: arratia, bizian gora, ebanjelioa


Platon: Bizitza eta filosofia proiektua – Irakasle Ikasle\nGertaera politikoak eta Platonen pentsamendua\nJatorri aristokratikoa, hasiera batean politikan jardutea pentsatu zuen, bere senideak Peloponesoko gudaren ostean (404-403) inposatuko den 30 tiranoen gobernuan parte hartu zuten oligarkak baitziren. Baina Atenasko liderren kontra egin zuten gogorkeria eta bortxakeria ikusita, Platon bere senideekin haserretu zen. Era berean, demokratak ez ziran hobeak: beraiek Sokrates maisua kondenatu baitzuten.\nSokrates aristokraziaren aldekoa zen politikan. Bere ustez, demokrazia guztiz manipulatuta zegoen sofistengatik. Hauen eraginez hasierako demokrazia erabat hondatu zela uste zuen. Bere salaketari buruz, batzuk diote gazteak galbidera eramateagatik eta Jainko arrotzak proposatzeagatik; beste batzuk Atenas eta Espartaren arteko gudan Espartaren alde egon zelako…Dudarik gabe esan dezakeguna zera da: bi hiritarren salaketak epaiketari hasiera eman ziola, eta Atenaseko hiritarrez osaturiko epaimahaiak heriotza zigorrera kondenatu zutela.\nGertaera hauen aurrean, Platonek bere karrera politikoa laga zuen eta aurrerantzean demokraziaz fidagaitza azaldu zen. Zergatik?\nPlatonen ustez, gizarteak, arduraduna den lider bat premiazkoa du, herria bide egokitik eramateko gai izango dena. Baina, demokrazian ez dago honelako buruzagirik eta horrezkero gobernariek bere lana burutzeko oztopoak aurkitzen dituzte; hau da, herri-masaren atseginak gogoan hartuz iparra galtzen dutela.\nIkus dezagun Platonek dioena:\nSokrates K. a. 399 urtean epaitua eta kondenatua izan zen, eta Atenasen bere ikasleen kontrako kanpaina bat martxan jarri zen. Platonek Atenasetik alde egin zuen, Sokratesi gertatu zitzaionaren beldurrez. Hamabi urtez Atenasetik kanpo bidaiatzen egon zen.\nPlatonen akademia eta bere proiektu filosofikoa\nBere filosofia ikuspuntu praktikoa du batez ere: Sokrates bezalako gizon zintzorik hilko ez duen Estatua eraikitzea. Gizarte hau, teoria eta praktikaren batasunaren fruitua izango litzateke, alegia.\nRafael Sanzioren “Atesnasko Eskola” Argazki interaktiboa: jarri sagua gainean\nPlatonek 387. urtean bere ideia politikoak praktikara eramateko lehenengo saiakera egingo du Siziliako Dionisio erregearekin. Baina bere saiakerak porrot egin zuen. Atenasera itzultzean Platonek Akademia sortu zuen. Siziliara egindako bidaietan Pitagorasen jarraitzaileengandik jasotako matematikarako joera Akademiako atarian idatzia zegoen “Geometria ez dakien inor ez dadila hona sartu” (Platonentzat zientziaren ideia perfektua). Astronomia eta zientzia fisikoak ere irakasten zituzten, eta nola ez, filosofia.\nDakigunez, Platonek, politikari eta gobernariak hezi nahi ditu; baina kontuz: Platonek, filosofia praktikoa eta teorikoa elkartuko ditu. Sofisten arazo antropologikoak gaindituz zientzia bera maite araztea da bere xedea. Akademian filosofia da ikasketa gorenena. Platonen ustez, honela hezitako politikaria, inguruari begira dagoen aprobetxategia ez da izango, baizik eta indarrez eta beldurrik gabe jokatuko duena, betiko egi aldagaitzetan eraikitako irizpidea gogoan izanik.\nPlatonek emandako ikasgai akademikoez ez dakigu ezer. Ailegatu zaigun obra guztia elkarrizketa gisa azaltzen da. Elkar hizketa hauek, herriarentzat idatzitako idazlanak ziran. Izan ere, Platonen filosofia elkarrizketatan agertzen diren hizlarien esanetan, eta bertan dauden kontraesan guztien baterapenean datza. Honexegatik oraindik interesgarria da guretzat: ez bere obran agertzen diren hainbeste arazoei emandako irtenbideagatik, baizik eta, han, filosofiaren ardurapean dauden arazo gehienak agertzen direlako.\n2015-09-27 2016-06-13 amaiafilobatxilergoa,Platon,Sokrates\nAurrekoa Previous post: Aldaketaren arazoa: Garai kosmologikoa\nHurrengoa Next post: Politeia: Ideia Nagusiak


Gipuzkoako Foru Aldundiko Kultura Departamentuak Gipuzkoako Probintziako Artxibo Probintzialaren inguruan aurreikusten dituen lan lerroak aurkezten ditu, baita Artxibo Historiko Probintziala eta Gipuzkoako Protokoloen Artxibo Historikoa bateratzeko egitasmoa.\nEkainaren 4an, Eskualdaketetarako Bitariko Batzordeak (Eusko Jaurlaritza-Gipuzkoako Lurralde Historikoa) akordio bat onartu zuen Gipuzkoako Lurralde Historikoan kokatuta dauden Estatuaren titulartasuneko artxiboak kudeatzeko eginkizunak eta zerbitzuak eskualdatzeari lotuta. Akordio berri hori dela eta, hemendik aurrera, Gipuzkoako Foru Aldundia arduratuko da Gipuzkoako Probintziako Artxibo Historikoa kudeatzeaz; Foru Aldundia izango da dokumentu funtsen titularra eta Estatua eraikinarena. 2011tik, Eusko Jaurlaritza izan da hiru lurraldeetako probintzia artxibo historikoak kudeatu dituena, Kultura eta Hizkuntza Politika Sailaren bidez.\nFuntzio eta zerbitzuen eskualdaketa hori egiaztatu ondoren, Gipuzkoako Probintziako Artxibo Historikoa Ondare Historiko-Artistikoaren eta Artxiboen Zerbitzuan integratu da. Zerbitzu hori Kultura, Turismo, Gazteria eta Kirol Departamentuaren barnean dago, eta Gipuzkoako Artxibo Orokorra (Tolosa) eta Gipuzkoako Protokoloen Artxibo Historikoa (Oñati) ere hartzen ditu bere baitan.\nGipuzkoako Probintziako Artxibo Historikoak Estatuak Gipuzkoan duen ordezko administrazioan sortutako dokumentazioa biltzen du, XIX. mende amaieratik duela gutxira artekoak, eta bertako dokumentu ondarea interes handikoa bada ere, eragin gutxi izan du lurraldean, duela gutxi sortu delako eta ez duelako nahikoa giza baliabide eta bitarteko material izan bilketa, kontserbazio, antolaketa eta zabalkunde lanetarako.\nGipuzkoako Foru Aldundiari eskumenak eskualdatzearekin batera, aldaketa nabarmenak egongo dira lurraldeko dokumentu ondarea kudeatzeari begira, eta uste dugu oso positiboak izango direla.\nGipuzkoako Foru Aldundiak Probintziako Artxibo Historikoaren kudeaketa bere gain hartuta, uztartuko ditu, alde batetik, artxibo zerbitzuetan duen esperientzia luzea, foru artxibo historikoak, eta informazio baliabideak, bereziki, Gipuzkoako artxiboen ataria, eta, bestetik, artxibo honen funts dokumentalak eta azpiegitura, garrantzia handikoak baitira. Aldundiaren eta estatuaren titularitateko dokumentu ondareak unitate batek kudeatu ahal izatea positiboa da, herritarrei zerbitzu hobea eskaintzeko, eta lana eta baliabideak arrazionalizatzeko orduan.\nHorri esker, Probintziako Artxibo Historikoa ikusgarriagoa izango da, kontsulta zirkuituetan sartuko da, herritarrek eskura izango dute, eta ageriago egongo da, batez ere Interneten. Azken horrek eragin nabarmena izango du, bereziki, gure historia garaikidea ezagutzeko, bai eta historiako garai nahasi eta tragikoenak ere.\nOraingoz, azpiegitura handi bat dugu, potentzial handikoa lurraldearentzat. Proiektuaren bideragarritasuna eta jasangarritasuna bermatuta daude, eskualdaketarekin batera jasotako 905.000 euroko aurrekontuari esker.\nEtorkizuneko proiektu honen oinarriak zehazteari begira, alderdi hauetan lanean ari gara:\na. Gipuzkoako Probintziako Artxibo Historikoa artikulatzea foru administrazioan eta Ondare Historiko-Artistikoaren eta Artxiboen Zerbitzuan.\nb. Gipuzkoako Protokoloen Artxibo Historikoa bateratzea.\nc. Lan ildoak zehaztea, epe labur, ertain eta luzera begira:\n-Estatuak Gipuzkoan duen ordezko administrazioari dagozkion dokumentu funtsak lokalizatu eta identifikatzea. Lehen emaitzak dagoeneko ikusgai daude web honetan.\n-Egun, Artxiboan gordeta dagoen dokumentazioa deskribatzea, eta lehentasunak zehaztea, dokumentuen edukiaren eta herritarren eskarien arabera.\n-Edukiak sortzea programatutako ikerketen bidez\n-Zabalkunde politika bat aurrera eramatea, modu errazean iragana ezagutzeko aukera emango duena dokumentu bereziei esker\n-Sortutako informazioa berehala zabaltzea Gipuzkoako artxibo atariaren bidez\nArtxibo Historikoaren eraikina, berez baliotsua\nEraikinari dagokionez, ekipamendu handia da, 2002 eta 2003 artean eraikia, 5.487 m²-koa guztira, artxibo historikoaren zereginak betetzea bermatzeko behar diren instalazioak dituena, hau da, balio historikoa duen dokumentazioa jaso, antolatu, kontserbatu eta zabaltzea. 19 kilometro dokumentu gordetzeko edukiera du, 16 gordailu independetetan banatuta, 2.200 m²-ko azalera guztira, eta segurtasun neurri guztiez hornituta dago.\nEremu publiko bat ere badu: 250 m²-ko irakurketa gela bat 40 lagunentzat, 300 m²-ko erabilera anitzeko espazio bat (ekitaldi aretoa eta erakusketa gela), eta 45 m²-ko bi areto txiki, erabilera didaktikoetarako. Zeregin administratiboetarako eremuak (zuzendaritza, teknikarien lan eremuak, eta abar) 220 m² hartzen ditu, eta, horrez gain, agiriak zaharberritzeko tailer handi bat, erakusketa gela bat eta hainbat instalazio osagarri ere baditu.\nGipuzkoan ez dago artxibo honek adina kontserbazio bolumen duen artxibo historikorik. Espazio honek dituen erabilera aukerak direla eta potentzial handia du, bai orain arte sortutako dokumentazioa gordetzeko zein etorkizunean dokumentazioa kontserbatzeko gordailu iraunkor gisa.\nDokumentu funtsei dagokienez, gaur egun, 3,4 km dokumentu dago, XIX. mendetik hasi eta oraintsu artekoak: ikusi web honetan bertan.\nAzken eguneratzea hemen: Igandea, 2018(e)ko uztaila(r)en 29-(e)an 21:14etan


Larraun - Euskara Zerbitzua\nEuskara Kudeatzeko Nafarroako Iparraldeko Mankomunitatea hiru eskualdek osatzen dute: Leitzaldea, Ultzamaldea eta Larraunaldea. Larraunaldeko Euskara Zerbitzuaren lan eremua Araitz, Betelu, Larraun eta Lekunberriko Udalek osatzen dute. Euskara zerbitzuaren bulegoa Larraungo Udaletxean dago. Asteazkenetan Araitz eta Betelura joaten da teknikaria eta astearte eta ostegunetan Lekunberriko Udalean egoten da .\nEuskara Zerbitzua udal zerbitzua da eta haren eginkizun nagusia hau da: euskara normalizatzeko eta indartzeko lana planifikatzea, antolatzea, koordinatzea eta gauzatzea. Lan hori, euskararen munduan lan egiten duten beste talde edo erakunde batzuekin batera egiten du ( euskaltegia, ikastetxeak, euskaltzaleak, kultur taldeak,...).\nEuskara zerbitzuko lana bost ildo orokorretan bildu dugu:\nEuskararen ezagutza eta erabilera sustatzeko jarduerak:euskara zerbitzuak euskararen sustapena eta normalizazioa helburu duten hainbat programa garatzen ditu, udal administrazioari begira zein udalerri osoari begira. Eguneroko bizitzako hainbat espazio edo alorretan euskararen erabilera, ezagutza eta motibazioa indartzeko ekimenak, neurriak, kanpainak, egitasmoak biltzen ditu urtero egiten den planak. programa gehienak Euskara zerbitzuak berak, Nafarroako Udaletako gainerako euskara zerbitzuekin batera ( Nafarroako Udaletako Euskara Zerbitzuen sarea,NUETS), sortu, proposatu eta aurrera eramaten ditu. Honako hauek dira, besteak beste, landutako arloak: aisialdia, administrazioa,euskalkia, kanpaina bereziak, merkataritza, komunikabideak, argiltalpenak,kultura eta abar.\nDenda, jatetxe, tailer, bulego edo zerbitzu guztiei itzulpen , zuzenketa eta aholkularitza zerbitzua eskaintzen zaie.\nTalde eta elkarte guztiei itzulpen, zuzenketa eta aholkularitza zerbitzua eskaintzen zaie.\nBestelako zerbitzuak: euskararen inguruko informazioa, kontsultak, datuak... Dirulaguntzen kudeaketa: errotuluak euskaraz jartzeagatik, euskarazko komunikabideei. Material horniketa: euskarazko bideoak, hiztegi berezituak. Euskararen inguruko edozein alderditan laguntza.\nBestelako talde edo pertsonen dinamikak: lagundu, dinamizatu edo bultzatu. Kultur ekintzak, proiektuak, argitalpena, ikastaroak,...\nEuskal Herrian egiten diren kanpainak edo ekimenak herrira ekarri, edo bertan laguntza behar dutenenan lagundu: UEMAren eguna, Bai euskarari, korrika, Oinarriak, Berria,...\nEuskararen egoeraren jarraipena:\nHona hemen, antolatzen diren jarduera batzuk:\nPaisaia linguistikoa:erepideko errotuloak, kartelak seinaleak,...\nAdministrazioaren zerbitzuen jarraipena ( eskariak eta salaketak)\nErakunde eta enpresen euskararen erabilera.\nAisialdia: haurrentzako jolas tailerrak euskaraz, haurrentzako udalekuak euskaraz, haurrentzako dantza ikastaroa, gazteentzako ikastaroak: txalaparta, bertso eskola, gazte hizkera,...\nEuskara familian sustatzeko kanpaina: gurasoekin lantzen da, euskararekiko sentsibilizazioa sustatzeko beraien seme-alabendako material ezberdinak bidaltzen zaizkie: aholku batzuk biltzen dituzten gidak, autorako pegatina, lerde zapia, euskal kanten eta jolasen diskoak...\neuskararekiko motibazioa sustatzeko ikastaro laburrak: lagunarteko hizkera, euskal jolasak, Hezkuntza ereduei buruzko hitzaldiak,...\nMerkataritza kanpaina: euskararen erabilera sustatzeko kanpaina: errotuluak euskaraz jartzeagatik dirulaguntza, itzulpen eta zuzenketa zerbitzua, material ezberdinen banaketa,...\nEskualdeko komunikabideetan euskarari buruzko berriak zabaldu\nKultur jarduerak antolatu: hitzaldiak, haur eta helduentzako saioak ( pailazoak, antzerkia...), kultur hilabetea, bertso saioak...\nUdaletako eta udal zerbitzu edo erakundeetako agirien itzulpenak eta zuzenketak.\nEuskara Zerbitzua Larraungo Udaletxean dago\nAralar kalea, 5\nOrdutegia: astelehenetik ostiralera, goizeko 08:00etatik 14:30etara. Asteazkenetan Araitz-Betelura joaten da teknikaria eta astearte eta ostegunetan Lekunberriko Udaletxera.\nTelefono zenbakia: 948 504400\nPosta elektronikoa: larbeleareuskaraz@iparmank.eus


Augustin Fresnel - Wikipedia, entziklopedia askea.\nAugustin Jean Fresnel (Broglie, Frantzia, 1788ko maiatzaren 10a - Ville-d'Avray, Frantzia, 1827ko uztailaren 14a) frantses fisikaria izan zen.\nBroglie, 1788ko maiatzaren 10a\nVille-d'Avray, 1827ko uztailaren 14a (39 urte)\nLéonor Mérimée (nephew )\nRumford Domina (1824)\nOptika-lanetan aitzindari izan zen, eta, Thomas Youngek zioenean oinarri hartuta, argiaren uhinen teoria azaldu zuen. Matematikaren eta tresnen bidezko esperimentuen bidez, argiaren uhinen teoria aztertu zuen, eta argiaren uhinak zeharkako dardarak eginez zabaltzen direla frogatu zuen. Leiar konposatua asmatu zuen, errefrakzio gainaldearen ordez erabili ahal izateko, eta leiar mailakatuaren proiektorea egin zuen. Argi polarizatuaren interferentzien legeak ikertu zituen, François Aragorekin. Biribileko argi polarizatua lortu zuen, eta leiar konposatuen erabilera bultzatu zuen, itsasargietarako, batez ere.\nIngeniari-lanetan aritu zen zenbait urtez, eta 1815ean Eskola Politeknikoko irakasle izendatu zuten. Frantziako Zientzietako Akademiako kide izan zen 1823an, eta 1825ean Britainiar Errege Elkartekoa. Argiaren difrakzioa ere aztertu zuen, eta Fresnelen leiar deitutako leiar-motaren asmatzailea izan zen.\nWikimedia Commonsen badira fitxategi gehiago, gai hau dutenak: Augustin Fresnel\nAzken aldaketa 1 otsaila 2019(e)an, 01:49(e)tan


"Munduan 3 milioi kooperatiba baino gehiago daude, eta biztanleriaren %12 bateko bazkide da" — TUlankide MONDRAGON\nFormula kooperatiboa ez da perfektua eta gaur egun baditu bere erronkak. "Agian erronkarik handiena efikazia eta baloreen arteko uztarketan datza. Eta horrez gain, identifikatu dugu beste erronka handi bat identitate kooperatiboa elikatzeko beharrean dagoela".\nBideo honetan, Ainara Udaondok kooperatibismoaren sustraiak errepasatu ditu eta egungo kooperatibismoaren ezaugarriak eta erronka nagusienak azpimarratu ditu.\nBerezko ezaugarriak ditu euskal kooperatibismoak. Besteak beste, honako lau hauek azpimarratu ditu Ainarak:\nAniztasun kooperatiboa. Industriaren pisu esanguratsua.\nLan elkartuko kooperatiben pisu nabarmena.\nEnpresa efikazia eta baloreak praktikan jartzen direnean gertatzen den uztardura.\nErakunde sustraituak dira euren lurraldetan. Lana sortzeko eta mantentzeko ahalegin handia.


Getxoko EH Bilduk 120 ekarpen bildu ditu aurrekontu parte-hartzaileak osatzeko - Hiruka.eus\nPolitika Getxo 2017-12-05 13:44\nGetxoko EH Bilduk 120 ekarpen bildu ditu aurrekontu parte-hartzaileak osatzeko\nGetxoko EH Bilduk bukatutzat eman du udalerriko 2018ko aurrekontu parte-hartzaileen lehenengo fasea. Azaldu duenez, 120 ekarpen inguru jaso dituzte, "oro har, dena oso aberasgarritzat jotzen dugu". Bestalde, Gobernu-taldeak aurkeztutako aurrekontuen harira, koalizio abertzaleak uste du "oso kontinuistak" direla, "berritasunik gabekoak". Gainera, "ezkutuko murrizketak" egon daitezkeela deitoratu du.\nNerea Gijarrubia eta Ibon Rodriguez EH Bilduko zinegotziek aurkeztu dute aurrekontu parte-hartzaileen prozesua. | Ikusi handiago | Argazki originala\nEH Bilduk hilabete eman du aurrekontuetarako proposamena osatzeko prozesu parte-hartzailea gauzatzen. Inkestak bidali dituzte etxeetara, eta horiek jasotzeko postontziak jarri dituzte hainbat puntutan. Gainera, aurten inkesta egiteko baliabide digitala egon da aukeran. Horrez gainera, 25 elkarte baino gehiagogaz batu direla jakinarazi dute koalizio abertzalekoek, "euren ikuspegitik bideratutako ekarpenak jasotzeko". Halaber, zenbait norbanakogaz ere bildu dira.\n"Egindako prozesuaren balorazioa positiboa egiten dugu; guztira, 120 ekarpen inguru jaso ditugu, horien artean 90 norbanakok inkesta digitalaren bidea erabili dute ekarpenak egiteko", azaldu dute EH Bildukoek.\nJasotako ekarpenen artean, hurrengoak azpimarratu ditu koalizio abertzaleak:\nBolue-Larrañazubi gunea hobetzea, baita Gobela ondoko guneak mantentzea ere.\nOrtu ekologiko komunitarioak egitea.\nGazteentzako diru-laguntzak: alokairurako, ikasteko, lanpostuak lortzeko...\nGazteentzako lokalak eta jarduera kulturalak antolatu.\nBidegorri-sarea hobetu eta luzatu.\nKomun publikoak parkeetan.\nAndra Marin liburutegi bat sortzea.\nHirugarren adinekoentzako tutoretzako etxebizitzak sortzea.\nGuardia Zibilaren kuartelean gazteentzako etxebizitzak egitea.\nHiri-autobusa martxan jarri, Algorta eta Andra Mari lotzeko.\nGetxoko Gobernu-taldeak gainontzeko udal-taldeei aurkeztu dion aurrekontu-proposamenaren harira, EH Bilduk uste du "oso kontinuistak" direla, "ez dagoela berritasun nabaririk eta sumatzen dugu ezkutuko murrizketak badaudela".\nAurrekontu "kontserbadoreak" direla deitoratu du koalizio abertzaleak, "ez diote errealitateari erantzuten". Salatu dutenez, "urtero ikusi behar izango dugu gero dirua pasatuko dela partida batetik bestera, aurrekontua ez delako ondo egin, ez delako egiazkoa izan". Hori dela eta, aurrekontu "txarrak eta txarto egindakoak" direla deitoratu du.\nNegoziatzeko prest dago EH Bildu\nDena dela, aurrekontuen harira negoziatzeko prest daudela azaldu dute EH Bildukoek: "horretarako egiten ditugu gure aurrekontu prozesu parte-hartzaileak. Dena den, argi dute, negoziatzen hasi aurretik "EAJk eta PSE-EEk bermatu beharko dute baldintza nagusi bezala aurrekontuak Udalbatzan eztabaidatzea". Hala, Imanol Landa alkatearen sinadura eta konpromiso publikoa eskatu dute, balizko negoziaketa batean murgildu aurretik.\nDatorren urteko aurrekontuetarako 583 proposamen jaso ditu Getxoko Udalak\nAurrekontuetarako proposamenak batzeko prozesu parte-hartzailea abiatu du Getxoko EH Bilduk


barren.eus - Txillarreko sukaldeko elkarrizketak jende aurrera ekarri zituzten Pello Rubiok, Arnaldo Otegik eta Jesus Egigurenek\nArgitaratua: 2021-12-23 10:25\nArnaldo Otegi, Jesus Egiguren eta Pello Rubiok mahaingurua egin zuten atzo arratsaldean IMHko areto nagusian. Elgoibarko Txillarre baserrian 2000. hamarkadan ezker abertzaleko eta PSE-EEko ordezkariek egindako elkarrizketen harira orduko nondik norakoak azaldu eta politikari ezezik beren arteko harremanari buruz hitz egin zuten.\nElgoibarko Udaleko Bizikidetza Mahaiak, Herritarren Bizikidetza Foroarekin elkarlanean, Bizikidetza ereiten jardunaldien bigarren edizioa antolatu du, eta horren baitan egin zuten atzo IMHn mahaingurua "Bakearen sukaldeak" izenburupean. Arnaldo Otegi, Jesus Egiguren eta Pello Rubiok egin zuten berba Maider Maraña Baketik Fundazioko teknikariaren gidaritzapean.\n75 lagun inguru gerturatu ziren aretora eta elkarrizketen harira izandako kontu bitxiak kontatu zituzten hiru hizlariek.\nEkitaldiaren hasieran Paco Egeari (Elgoibar 1950-2021) omenaldi xume bat egin zioten. PSE-EEko sailburu eta Eusko Jaurlaritzako Justizia, Ekonomia, Lan eta Gizarte Segurantza kontseilari izan zen EAJ-PSE gobernuan eta 1999az geroztik, Txillarreko elkarrizketa politikoak sustatu zituen. Bere lana aintzat hartuz hiru hizlariek aitorpen hitzak izan zituzten Egearentzat eta honen semeari Txillarreko mahaiaren bueltatik ateratako dokumentu bat eta Paco Egeak Jesus Egigurenekin Vatikanora egindako bidaiako argazki bat eman zizkioten.\nHiru kideek lagun hitzak izan zituzten Paco Egearentzat. Lan kontuetatik ezagutzen zuen Paco Egea Pello Rubiok eta kaleko mugimendutik Arnaldo Otegi. "Kontrako bi bideri atea ireki nien politikaz eta ekonomiaz hitz egiteko eta pertsona hauek izan ziren giltza elkarrizketak sustatzeko, esan zuen Pellok. Azpimarratu zuen garrantzia ordezkari politiko moduan baino pertsona moduan izan dutela eta horrek zeresan handia duela. Bere lana "errazena" izan zela ere esan zuen, tokia egokitzea, gustura egoteko ahalbidetzea, hain zuzen ere.\nArnaldo Otegik ere gauza bera esan zuen, ideologiaren atzetik beti pertsonak daudela eta bera mahaian edozeinekin berba egiteko prest dagoela. Pacorekin izandako pare bat pasadizo ere kontatu zituen autoestopean berarekin joan izan zenekoa edo Parlamentuan emandako besarkada ere gogoan izan zuen. Hasierako eszeptizismoa ere aipatu zuen, baina mahainguruan behin baino gehiagotanazpimarratu zuten hirurek: "Gure belaunaldien arazoak, gatazka politikoa batez ere, ezin diegu utzi ondorengo belaunaldiei".\nJesus Egigureni Paco Egeak ireki zion Txillarrerako bidea eta honek ere ez dauka ahazteko. Hasieran konfiantza askorik gabe joan zen, bere burua negoziatzaile ontzat ez zeukalako, gauzak zintzotasun osoz esaten dituelako. Baina gero ondo aterako zela sinesten hasi zen eta hala atera dela uste du. Egigurenek ere Egearekin Vatikanora joan zeneko bitxikeria kontatu zuen. Kardinal euskaldun batengana joan ziren negoziazioren berri emateko. Egea gazta eta txakolin botila batekin joan zen eta bera liburu batekin. Apaizak, jan-edanak gehiago eskertu zituela esan zuen Egigurenek.\nSarritan aipatu zuten baita ere elkarren arteko laguntasuna. Arnaldo Otegik esan zuen: "Ez dut konbentzitu independentista egiteko eta berak ere ni ez Espainiaren alde egiteko; politikaz eztabaidatu arren lagunak gara".\nDiskrezioa ere ezinbestekoa izan zela aipatu zuten. Pellok kontatu zuen nola Arnaldo letxuga artean eraman izan zuen Txillarrera edo Jesusen bila ere joaten zireb ubir konturatu gabe baserrira eramateko. Klandestinitatean bildu ziren eta bost urtean, Aznar gobernatzen ari zela, ez zirela beren bilerez enteratu esan zuten.\nEgiguren ez omen da akordioak sinatu zalea izan eta sekretua gordetzeko dokumentu bat sinatzea eskatu ziotenean asko pentsatu behar izan zuen, baina azkenean sinatu zuen. Besteak beste, akordio horretan jaso zuten, gertatzen zena gertatuta hitz egiten jarraituko zutela. Sinatu zalea ez, ezta dokumentu eta informazioa ordenagailuan jaso zalea ere, badaezpada norbaitek lapurtuz gero edo beraien dokumentuak jasoz gero arriskua saihesteko. Pentsa, behin etxean ordenagailuak lapurtu eta berak informazioa jasotzen zuen koadernoak han utzi zituztela kontatu zuen, beraz, bere sekretuak ez zituztela jaso. Rubalcabak ere ez omen zion paperak eramaten uzten Suizara joaten zenean poliziak gelditu zezakeelako.\nHamaika bitxikeria kontatu zituzten, asko hitz egin arren adostu eta sinatu bezala esandakoak Txillarren geratu direlako eta argi esan zuten elkarrizketa hauek asko ikasteko balio izan diela eta gauzak seriotasunez aztertu arren, sektarioa izateari utzi behar diotela. Oraindik izango dute zertaz berba egin, baina behin eta berriz aipatu zuten bezala lagun giroan, hori izan delako besteak beste Txillarreko sukaldeak eman diena.


157 emotikono berri aurkeztu dituzte: ilegorriak, superheroiak, xakea, patinetea... Sustatu.eus - Teknofiloen albistegia\n157 emotikono berri aurkeztu dituzte: ilegorriak, superheroiak, xakea, patinetea...\n2018-02-12 : 11:04\nUnicode Kontsortzioak dagoeneko aurreratu du zeintzuk izango diren 2018an argitaratuko dituen emotikono estandar berriak (nazioartean onartuak eta gailu guztietan ikusteko modukoak). 157 izango dira aurten plazaratuko direnak (Emoji 11.0 bertsioa), eta guztira 2.823 emoji daude onartuta. Aurtengo berrikuntzen artean daude, besteak beste, ilegorriak, superheroiak, xakea, kangurua, erratza,... eta beste mordoa. Uda partean hasiko omen dira gure gailuetan eta aplikazioetan azaltzen (Whatsappean, Twitterren eta abar).\nEmoji 11.0 bertsioa izango da 2018ko hau, Unicodek argitaratu berri duena. Azkonarra, hipopotamoa, komuneko papera, erratza, bandera pirata, mapatxea, eltxoak,... eta, batez ere, ile-mota ezberdina duten hainbat emotikono: burusoilak, ile-kizkurrak, kaskaurdinak, bizardunak, ilegorriak,... Edonork ikusi dezan bere burua emotikonoen artean.\nUnicodek aurkeztu dituen horiek (Emoji 11.0) oinarrizko ereduak besterik ez dira. Orain, garatzaile bakoitzari dagokio horiek egokitzea (birdiseinatu nahi baditu) eta noiz argitaratu erabakitzea. Badirudi Whatsappean eta Twitterren uda aurretik ikusi ahalko ditugula; Applek edo Googlek, ziurrenik, software eguneraketa handiren batekin batera txertatuko dituzte emotikono hauek euren sistemetan.\nUnicodek adierazi duenez, martxora arte jasoko ditu eskaerak 2019. urteko Emoji 12.0 estandarrean gehitu ahal izateko.


Anayet - Frantzesen Korridorea (350m/D inf) | Capra Alpina\nAnayet - Frantzesen Korridorea (350m/D inf)\nAnayet mendigunea galdara bolkaniko zahar baten ondakina dela aintzakotzat hartzen da eta Anayet mendia, zein Midi d´Ossau mendia, horren adibide nabarmenak dira. Bi bolkanen hondakinak dira, orain mende asko hein batean eraitsiak eta tximini zati bakar batzuek bakarrik mantentzen dituztenak. Anayet mendia ibiltari eta mendigoizaleen artean Pirineoko mendirik bisitatuena dugu eta hoiko bidetik gain, beste igobide interesgarriak ditu. Guk gaur igo ahal izateko aukeratu dugun ibilbidea Frantzesen Korridorea da, klasiko bat.\nPortalet aparkalekutik goizeko zazpitan atera (1.750 m) eta La Rinconada eski pista orbangabe eta bakartitik ibiltzen hasten gara. Gutxika bada ere altura irabazten goaz Canal Roya Mendatera iristea lortuz (2.100 m), non lehen eguzki izpiek hartzen gaituzten. Gure ezkerrera Anayet Mendiaren ezproi ikusgarria ageri zaigu, bainan ez dirudi elur askorik duenik, korridore barnean elur gehiago aurkitzea espero dezagun.\nEkialderantz Espeluniecha Oriental (2.247 m) medira norabidean bira egin eta ego aldera doan xenda nabaritik zehar jaisten hasten gara. Eskuinera daramagun Canal Roya zirkuaren gainetik berantz doan zeharkaldi luze bat egiten dugu, Anayet izotz kaskada famatuen oinpera iristeko, benetako izotz hormak, Opera Prima (180 metro, II, 3-), Canal Roya Wall (II, 4), Diables de Panti (II, 4), Enajenación Mental (II, 5-), Banana (II, 3-), Princesa Escondida (200 metro, II, 4+), zein ala zein ederragoa.Ekialderantz Espeluniecha Oriental (2.247 m) medira norabidean bira egin eta ego aldera doan xenda nabaritik zehar jaisten hasten gara. Eskuinera daramagun Canal Roya zirkuaren gainetik\nXenda gorantzko norabidea artu eta desnibela handitzen doa 50º-ra iritsiz, korridore sarrera bilatze asmotan. Gutxika bada ere malda gainditzen goaz, eskuinera bira egin eta korridore ingurura gerturatzen goazen bitartean. Eguzkiak berriz, inongo errukirik gabe, bere berotasuna senti arazten digu. Sokaz lotzeko beharrik ez dugu ikusten, naiz eta lehen zatian rimayakin aurkitzen garen, bainan erraztasunez gainditzen dugu.\nAltuera irabaziz aurrera jarraitzen dugu, naiz ibilbidean zehar irtengune txiki batzuek gainditu beharrean garen. Korridoreak ezkerrera arinki bira egiten du (55º), ondoren zuzen gorantz ibilbidearen pasarte zailenera iristeko, 7/8 m-ko horma, estugune mixto batez babestua aurkitzen dena. Bi kordada aurreratu zaizkigu bainan abilezia askorik ikusten ez diegunez, itxarotea behartuak gaude. Bi friend jarri eta lehen bilkura egiten dugu.\nAurrean dugun kordadako azken lagunak horma gainditu bezain laster, gure txanda iristen da. Horma oinpera iritsi ahal izateko eskuineko paretera gerturatzen gara, elurrez hasi eta arrokaz bukatzen den estugunetik zehar igotzeko. Pena korridorean zeinen elur gutxi dagoen. Hormak naiz gehienetan izotz eta elur zutabe bat eskuin aldean edukitzen duen, gaur arrastorik ez da ageri eta horrek, eskalada asko zailtzen du.\nLehen hiru metroak ezker zeharkaldi batez gainditzen ditugu, bide zuzena saihestu asmoz, koska txiki batzuez baliatuz (III), segidan eskuinetik jarraitu ahal izateko. Helduleku falta eta oinak jartzeko sostengu ezak, azken metroak gainditzeko zailtasun gehigarri dira. Pitzadura estu batetik jarraitzen dugu non helduleku txiki batzuek dauden (IV) eta bertatik, altuera irabazten saiatzen gara. Horma gainditzea lortzen dugu eta berriz elurretara iritsi. Metro batzuek gorago eskuineko paretean aurkitzen dugun parabolt bat, friend batekin sendotzen duguna, bigarren bilkura egiteko erabiltzen dugu, naiz goraxeago kordino bat ere ikusten dugun.\nKorridorea 50º-ko maldetatik atxedenik gabe irteera bila doa, naiz 55º-ko tarteak ere aurkitu, ezkerretik zein eskuinetik irtengune mixtoak saihestuz, elur faltaren ondorio garbia direnak. Naiz lotuta segitzen dugun ensanblen goaz irtenbidearen bila eta ondoren ipar aurpegira, non benetan eskertzen dugun haize fresko batek hartzen digun.\nMendiaren alde ilunean sartu gara non berriz ere, aurretik doazen kordadekin bat egiten dugun. Luzeak eginez doazela ikustean eta gu ensanblen, aurreratzea erabaki dugu. Azken zati honetan ere elur falta oso nabaria da. Elurrezko lehen malda igo ondoren (55º), ezkerretik gainditzen dugun irtengune harritsu batekin topo egiten dugu (II+). Bigarren elur malda batera iristen gara (50º) eta erreztasunez gainditu ostean, irtengune harritsu berri batera eramaten gaitu (II), Anayet gailurreraino jarraituko duena (2.574 m).\nMendebalde eta Atlantiko Pirineo ikusgarriei begira denbora luze bat pasa ondoren, non gertu dauden hainbat mendi mitiko nabarmentzen diren, ala nola Midi d´Ossau, Balaitous, Palas, Infiernos, Peña Telera, Aspe, Bisaurin, ... Ohiko bidetik jaitsiera hasten dugu. Mendebalde ertzetik jaisten gara, ondoren korridore estu eta tente batetik jarraitu ahal izateko. Ondoren eskuinera bira egin eta kateak dauden pasartera eramaten gaitu.\nBehin Anayet eta Vertice de Anayet mendien artean dugun lepora iritsiz, lautadara jaisten gara eta ondoren ezker aldetik Canal Roya biderantz, Balcones de Anayet eta Frantzesen Korridore oinpetik jarraitzeko. Hemendik aurrera goizean goiz egin dugun bidea atzerantz egitea besterik ez dugu. Anayet izotz kaskada famatuen oinpera jaisten gara ondoren Canal Roya portura iritsi ahal izateko (2.100 m) eta jarraian, La Rinconada eski pistatik Portalet aparkalekura iritsi ahal izateko.\nIbilbidea: Anayet Frantsesen korridorea\nNola iritsi:Portalet aparkaleku eta Canal Roya mendatetik\nIgotzeko denbora:3:00 h korridore eskalada\nEzaugarriak:Gerturatze ezberdina bainan oso interesgarria. Korridoreak ekialdera begiratzen du eta eguzkiak bete betean arrapatu, beraz goiz ibiltzea komenigarri da.\nMateriala:60 m-ko soka, kranpoiak, kaskoa, friend eta fisureroak\nEgoera:Oso elur gutxi aurkitu dugu korridorean eta pasarte zailenean arrastorik ere ez